
	Παρουσίαση της ανθολογίας
ΔΙΗΓΗΜΑΤΑ ΤΗΣ ΕΙΣΒΟΛΗΣ
Εισαγωγή - Ανθολόγηση: Κώστας Λυμπουρής
στο Σπίτι της Κύπρου

Την Τρίτη 26 Ιουνίου 2018, παρουσιάστηκε στο Σπίτι της Κύπρου η ανθολογία «ΔΙΗΓΗΜΑΤΑ ΤΗΣ ΕΙΣΒΟΛΗΣ», που κυκλοφορεί από τις Εκδόσεις ΑΙΠΕΙΑ, σε συνεργασία με τον Εκδοτικό Οργανισμό ΠΑΠΥΡΟΣ και σε ανθολόγηση του τέως Μορφωτικού Συμβούλου της Πρεσβείας της Κυπριακής Δημοκρατίας, διακεκριμένου φιλολόγου και λογοτέχνη κ. Κώστα Λυμπουρή, ο οποίος υπογράφει και την εισαγωγή της έκδοσης.
Στο πλαίσιο του προγράμματος της εκδήλωσης ακούστηκε το έργο του Άκη Μπαλτά, Τέσσερις Κυπριακές Μελωδίες για βιολί και τσέλο. Έπαιξαν, ο Εξάρχων της Εθνικής Λυρικής Σκηνής κ. Χάρης Χατζηγεωργίου και η κ. Ντάνα Χατζηγεωργίου, τ. Α΄ τσέλο της Εθνικής Λυρικής Σκηνής.

Τους παρευρισκόμενους καλωσόρισε η Μορφωτικός Σύμβουλος κ. Μαρία Παναγίδου υπογραμμίζοντας τον στόχο των Εκδόσεων Αίπεια, που είναι «να συνεισφέρει στη βαθύτερη γνωριμία με τον σύγχρονο κυπριακό πολιτισμό και να αναδείξει ποικίλες μορφές των δεσμών της Ελλάδας και της Κύπρου, εκδίδοντας συνθετικά έργα και μελέτες αναφοράς με την υπογραφή καταξιωμένων μελετητών».
Στη συνέχεια χαιρετισμό απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος διαβάζοντας αποσπάσματα από την έκδοση επεσήμανε ότι «το βιβλίο δεν έχει πολιτικό χαρακτήρα. Αυτό είναι ένα βασικό χαρακτηριστικό που τιμά τον ανθολόγο. Είναι μια μεγάλη γέφυρα και ένα σημαντικό βήμα για να δούμε πώς αισθανόμαστε όλοι. Συντηρεί την υποχρέωση και την ευθύνη μας να κοιτάμε ή να σκεφτόμαστε με περισσότερη αγάπη και κατανόηση τους ανθρώπους που είχαν συνέπειες από την Εισβολή».
Για την ανθολογία μίλησαν ο Βουλευτής Β΄ Αθηνών, Κοινοβουλευτικός Εκπρόσωπος ΣΥΡΙΖΑ κ. Νίκος Ξυδάκης, ο κριτικός λογοτεχνίας, γραμματολόγος κ. Αλέξης Ζήρας και ο φιλόλογος, συγγραφέας κ. Μάριος Μιχαηλίδης. 
«Η ανθολογία δείχνει το πώς η μνήμη μιας εθνικής απώλειας μετασχηματίζεται σε στοχασμό, σε μια νοητική επεξεργασία που ξεπερνάει το συναίσθημα και είναι σημαντικό ότι η χρονιά του 1974 σημάδεψε τον 20ό αιώνα πλάι σε μια άλλη εθνική τραγωδία, αυτή της μικρασιατικής καταστροφής το 1922, που και εκεί έχουμε την προσφυγιά» επεσήμανε ο κ. Ξενάκης στην εισήγησή του και συμπλήρωσε ότι «μια μεγάλη λογοτεχνία και μεγάλες πνευματικές διεργασίες έχουν ως αφετηρία τους μια ιστορική καταστροφή». Διαβάζοντας χαρακτηριστικά αποσπάσματα από διηγήματα του τόμου, με θεματικό άξονα την προσφυγιά τόνισε ότι «άξιζε ο κόπος του Κώστα Λυμπουρή και του Σπιτιού της Κύπρου να συμμαζέψει τις φωνές και τους ψιθύρους από την εισβολή του 1974».
Ο κ. Ζήρας κατά τη διάρκεια της ομιλίας του παρατήρησε ότι «μια ανθολογία, όπως αυτή του Λυμπουρή, προσφέρεται για πολλές εσωτερικές συγκρίσεις, αφού συγκεντρώνει συνήθως μια ευρεία ποικιλία τρόπων αναπαράστασης του θέματος, και επίσης μια ευρεία ποικιλία γλωσσικών αποτυπώσεών του. Και σημείωσε ότι  «με την ανθολογία έρχονται κοντά, συνομιλούν θέλουν δεν θέλουν μέσω των κειμένων τους, 34 πεζογράφοι διαφορετικών ηλικιών ή διαφορετικών τεχνοτροπιών […] που με την αναστοχαστικότητα και τη συγκίνησή τους μεταμορφώνουν ακόμα και τα πιο αφελή ή τα πιο απλοϊκά πρόσωπα των διηγημάτων σε σύμβολα σύγχρονης τραγωδίας- και τα πένθη τους σε πένθη οικουμενικά».
Ο κ. Μιχαηλίδης αναφερόμενος στη δύσκολη δουλειά του ανθολόγου να αναζητήσει και να συγκεντρώσει, να μελετήσει, να αξιολογήσει και να ταξινομήσει κείμενα για μια ανθολογία επεσήμανε ότι «το αποτέλεσμα της έκδοσης είναι τέτοιο που δικαιώνει την πρωτοβουλία και τον μόχθο του Κώστα Λυμπουρή». Συνεχίζοντας αναφέρθηκε στα κοινά χαρακτηριστικά των διηγημάτων αλλά και στις διαφορές, ενώ καταλήγοντας υπογράμμισε ότι «ο τόμος καταγράφεται στη σειρά των σημαντικών έργων, που καταμαρτυρούν με αξιόλογη γραφή τον ψυχικό κραδασμό και τα παρεπόμενα από την άμεσα ή έμμεσα βιωμένη εμπειρία της τουρκικής εισβολής».
Η εκδήλωση ολοκληρώθηκε με την αντιφώνηση του ανθολόγου του τόμου κ. Κώστα Λυμπουρή ο οποίος ευχαρίστησε θερμά τις εκδόσεις Αίπεια-Σπίτι της Κύπρου και την Εταιρεία Φίλων του Σπιτιού της Κύπρου για την χορηγία της έκδοσης, τους μουσικούς και τους ομιλητές που όπως είπε, έδωσαν με το κύρος και την βαρύτητα των απόψεών τους, αξία στην προσπάθειά του.

